《薄俗》
明代·卢若腾

居无宿粮出无马，久安义命伏草野；鼎沸乾坤未廓清，岂有短长争难舍。

霸陵道上故将军，醉尉呵止亭下宿；将军与尉昧平生，夜行何以辨真假。

此尉执法良可嘉，后来杀之非罪也。又如狱中中大夫，死灰欲然遭溺洒。

一旦起为二千石，岳吏就官不伤雅；汉家狱吏故自贵，虐囚何妨任苟且。

如今薄俗殊不然，加大凌贵等土苴；伯夷、盗蹠无定名，信口翻掀唇舌哆。

□□□□□□□，□□□□□□□；□□□□□□□，□□□□□□□。

为小为贱何敢尔，发纵恃有大力者；厥性既殊毒复阴，鼎不能铸图难写。

招群引类排所憎，鬼弹狐沙暗中打；顷刻之间市虎成，欲令白璧同碎瓦。

瓦砾珠玉终自分，万目未眯口未哑。

作者简介：卢若腾，又字海运，号牧洲；文号留庵。明末清初福建同安县金门贤厝人。1598年（明神宗万历廿八年）出生，1640年（明崇祯庚辰十三年）与潘湖黄锡衮同榜进士，授兵部主事，升郎中。尝官浙江布政使左参议，分司宁绍巡海道。驻宁波，兴利除弊，遣爱在民，有“卢菩萨”之称。他支持郑成功收复台湾并于1664年赴台投郑，至澎湖突然病重而卒。著有《留庵文集》、《方舆互考》、《岛噫诗》、《与耕堂随笔》、《岛居随录》等。